open-index/open-wikipedia-markdown huggingface dataset:
Poul Christian Holst

**Poul Christian Holst** (født 21. januar 1776 i Røyken, død 7. august 1863 i Christiania) var en norsk embetsmann og statsråd 1814–1848.

## Liv og virke
Holst var sønn av presten Christian Holst, studerte først teologi, men skiftet studium og ble cand.jur. i København i 1798. Han arbeidet først i rentekammeret i København, men vendte hjem til Norge i 1806 som slottsfogd for Akershus slott og fogd for Aker og Follo. I 1813 var han konstituert amtmann i Akershus.

Han deltok ved stormannsmøtet på Eidsvoll (ofte kalt Notabelmøtet) den 16. februar 1814. Noen måneder samme høst var han konstituert som leder av 1. departement (finansvesenet), men uten å være medlem av statsrådet. Gjennom 1814 og i alle år fram til 1848 spilte han en sentral rolle i den unge norske staten. Holst ledet de avsluttende forhandlingene om Gjeldsoppgjøret med Danmark og fremforhandlet avtalen som løste Bodøsaken i 1821. Han var regjeringsmedlem fra 1822 til 1848; og i noen korte måneder i 1827 var han endog konstituert som Norges statsminister i Stockholm. 

Hans memoarer, *Efterladte Optegnelser om sit Liv og sin Samtid*, ble utgitt av den historiske forening i 1876, og regnes som et verdifullt bidrag til norsk historie. Holst var en av de fire første mottagerne av storkorset da St. Olavs Orden ble innstiftet i 1847. Han var også innehaver av Nordstjerneordenen og Borgerdådsmedaljen i gull.

### Statsrådposter
* Fra oktober til 18. november 1814 konstituert som sjef for Finansdepartementet uten å være medlem av statsrådet
* Fra 9. juli 1822; sjef for Kirkedepartementet
* Fra april 1823; ved statsrådsavdelingen i Stockholm
* Fra august 1824; sjef for Marinedepartementet
* Fra 28. juni 1825; også sjef for Kirkedepartementet
* Fra 16. september 1825; sjef for Justisdepartementet
* Fra september 1826; ved statsrådsavdelingen i Stockholm
* Fra september 1827; sjef for Justisdepartementet
* Fra august 1832; ved statsrådsavdelingen i Stockholm
* Fra august 1833; sjef for Justisdepartementet
* Fra juni 1836; ved statsrådsavdelingen i Stockholm
* Fra juni 1837; sjef for Kirkedepartementet
* Fra august 1837 til 21. januar 1838; også sjef for Justisdepartementet
* Fra september 1839; ved statsrådsavdelingen i Stockholm
* Fra 10. oktober 1840; sjef for Kirkedepartementet
* Fra september 1843; ved statsrådsavdelingen i Stockholm
* Fra september 1844; sjef for Kirkedepartementet
* Avskjed fra statsrådet 19. april 1848
* Fra oktober 1852 til 12. april 1853; konstituert som sjef for Revisjonsdepartementet

## Verk
* Poul Christian Holst, *Efterladte Optegnelser om sit Liv og sin Samtid*, side 121-131, Christiania, 1876 (Ebok fra bokhylla.no)

## Referanser


## Eksterne lenker
* 
* 
*  regjeringen.no: ''biografi''
*  Poul Christian Holst fra Norsk biografisk leksikon
Federal funds rate

**Federal funds rate**, *den amerikanske styringsrenten*, er renten som private finansinstitusjoner i USA tar for lån uten sikkerhet, vanligvis over natten, av *federal funds*, som er finansinstitusjonenes reserver i Federal Reserve Bank i Federal Reserve System. Finansinstitusjoner som har overskudd av reserver i Federal Reserve Bank kan låne overskuddsmidlene (*surplus Fed funds*) til andre institusioner slik at disse kan få dekke sine krav til minstereserver. Systemet med fractional reserve banking krever at forretningsbanker og enkelte andre finansinstitusjoner beholder en viss andel av innskuddene som reserver. Skulle reservene stå i fare for å synke under dette kravet (som bestemmes av Federal Reserve og kan justeres som et pengepolitisk virkemiddel) må bankene låne penger midlertidig fra hverandre til de kan dekke minstekravet selv.

Federal funds rate er derfor en markedsrente, og skal ikke forveksles med *diskonto*, som er renten som finansinstitusjoner betaler for lån i sentralbanken. Federal funds rate er bestemmende for pengemarkedsrenten, siden bankene justerer sine utlånsrenter i henhold til denne renten. Målet for federal funds rate bestemmes av Federal Open Market Committee, og sentalbanken bruker markedsoperasjoner, dvs. kjøp og salg av statspapirer, for å påvirke federal funds rate i ønsket retning.

## Historiske rentekurver

## Se også
*Pengepolitikk
*Styringsrente

## Eksterne lenker
* Historical Data: Effective Federal Funds Rate (interactive graph) from the Federal Reserve Bank of St Louis

*  Fed Funds Rate Theories from Great Depression, R. L. Norman, Jr.

* Federal Reserve Web Site: Federal Funds Rate Historical Data (including the current rate), Monetary Policy, and Open Market Operations

* Notes and Theory on How Federal Reserve Works as Part of Long Wave Activity and Creative Destruction, R. L. Norman, Jr.

*  MoneyCafe.com page with Fed Funds Rate and historical chart and graph 

* Historical data (since 1954) comparing the US GDP growth rate versus the US Fed Funds Rate – in the form of a chart/graph
Julsrudbrua

**Julsrudbrua** er ei stålplatebærerbru på E6 i Eidsvoll kommune i Akershus. Brua krysser Julsrudåa øst for gården Julsrud. Brua er 314,5 meter lang og har største spenn 68,5 meter. Sammen med nye E6 mellom Bogsrud og Ørbekk ble Julsrudbrua åpnet i 1993. 
Utviding fra to til firefelts vei av E6 på strekningen Dal-Minnesund startet høsten 2009 og var ferdig i 2011. I den forbindelse har også Julsrudbrua utvidet til fire felt. Vanligvis ville en slik utvidelse blitt gjort ved å bygge en ny bro ved siden av den gamle, men i dette tilfellet har den gamle broen som har tre felt utvidet med ett nytt felt.

## Se også
* Liste over broer i Norge
* Liste over broer i Norge etter lengde

## Referanser
Albrigt Sangolt

**Albrigt Sangolt** (født 19. mars 1949, død 30. september 2010) var ordfører i Sund kommune i Hordaland. Han representerte Høyre og ble valgt til ordfører i 1995, en posisjon han hadde frem til sin død.

Han var kjent for sin bruk av hatt og en ukentlig kontordag på «kaféen». Her kunne  sundsokningene treffe sin ordfører i uformelle omgivelser for å diskutere politikk eller legge frem sine problemer over en kaffekopp. Han var en meget populær ordfører, og ved kommunevalget i 2007 økte Høyre oppslutningen med 6&nbsp;% i forhold til valget i 2003.  Albrigt Sangolt var inne i sin fjerde periode som ordfører i Sund da han døde.  

Før han ble ordfører, var han ansatt i politiet.

## Referanser

## Eksterne lenker
* Om valget i Sund hos NRK
Ericka Engelstad

**Ericka Maria Thrash Engelstad** (født 24. februar 1947 i USA, død 17. juli 2018) var en norsk arkeolog. Hun var professor ved Institutt for arkeologi og sosialantropologi, nå institutt for arkeologi, historie, religionsvitenskap og teologi ved Universitetet i Tromsø.

Engelstad hadde doktorgrad (ph.d.) i antropologi fra University of Wisconsin-Madison i USA fra 1980. Hun var ansatt ved Universitetet i Tromsø fra 1981, først ved Tromsø museum, og fra 1991 ved Det samfunnsvitenskapelige fakultet. Hun hadde gjesteprofessorat ved universitetene i Cambridge, Berkeley og Uppsala. I 2006 blei hun utnevnt til æresdoktor ved Uppsala universitet og i 2012 til æresdoktor ved Göteborgs universitet.

Hennes primære forskningsfelt var steinalderens arkeologi, blant annet med vekt på bergkunst. Hun var videre mye opptatt av arkeologien som samfunnsvitenskap, og da særlig kjønnsperspektivet.

Engelstad deltok i utgravninger og forskningsprosjekter i Finnmark (Alta-Kautokeinovassdraget, Iversfjord), Tysfjord, Karelen og Sør-Afrika.

Engelstad var redaktør for *[[Norwegian Archaeological Review]]* i perioden 1991-1996 og av KAN - Kvinner i Arkeologi i Norge 1992-95. Hun var styremedlem i Instituttet for sammenlignende kulturforskning.

I 2005 redigerte hun (sammen med Siri Gerrard) artikkelsamlinga *Challenging situatedness. Gender, culture and the production of knowledge* (Eburon).

## Bibliografi

## Referanser
Basketball under Sommer-OL 1948

**Basketball under Sommer-OL 1948** ble arrangert fra 30. juli til 13. august 1948 i Harringay Arena i Haringey i Ytre London.

Basketball var med for annen gang Sommer-OL 1948 i London. Tjuetre lag deltok, og USA beseiret Frankrike med 65-21 i finalen og ble olympiske mestere i basketball for andre gang.  

## Medaljefordeling

## Resultater

## Medaljevinnere

## Eksterne lenker
* Basketball at the 1948 Summer Olympics hos olympedia.org
* Resultater og profilside  på sports-reference.com
Timothy F. Geithner

**Timothy Franz Geithner** (født 18. august 1961 på Manhattan i New York City i USA) er en amerikansk politiker som i perioden januar 2009 til januar 2013 var USAs finansminister i Barack Obamas regjering. 

## Liv og virke
### Bakgrunn
Timothy Geithner var sønn av Peter Franz Geithner og Deborah Moore. Den tysk-amerikanske faren var direktør for Ford Foundations Asia-program i New York i 1990-årene, etter å ha arbeidet for United States Agency for International Development i Zambia og Zimbabwe. Tidlig på 1980-tallet hadde Geithners far hatt tilsynet med Ford Foundations mikrofinansprogrammer i Indonesia som var blitt utviklet av Ann Dunham Soetoro, Barack Obamas mor, og de møttes i det minste én gang i Jakarta. Geithners farfar, Paul Herman Geithner (1902&ndash;1972), immigrerte med sine foreldre til USA i 1908 fra Zeulenroda i Tyskland.

Geithners mors forfedre nedstammet fra Mayflower-innvandrere og tilhørte en familie fra New England. Hennes far, Charles Frederick Moore jr., var visepresident for *public relations* for Ford Motor Company fra 1952 til 1964, og var rådgiver for president Dwight D. Eisenhower, og for Nelson Rockefeller og George W. Romney da de forsøkte å vinne presidentvalg. Hans onkel, Jonathan Moore, arbeidet  i forsvars-, justis- og utenriksdepartementene, og ved De forente nasjoner.

Geithner har bachelorgrad fra Dartmouth College i statsvitenskap og asiakunnskap. Han tok mastergraden i samfunnsøkonomi og asiakunnskap ved Paul H. Nitze School of Advanced International Studies i 1985. Han har studert japansk og kinesisk og har bodd i Øst-Afrika, India, Thailand, Kina og Japan.

### Karriere
Etter endt utdannelse jobbet han i tre år for Kissinger Associates før han gikk over i det amerikanske finansdepartementet i 1988.

I 1999 fikk Geithner stillingen som undersekretær for internasjonale saker i Finansdepartementet. Han tjenestegjorde da under finansministrene Robert Rubin og Lawrence Summers.

Geithner gikk i 2001 over til Council on Foreign Relations. Han arbeidet så i Det internasjonale pengefondet før han fikk sin stilling i Federal Reserve i 2003. Han var tidligere president i Federal Reserve Bank of New York og, som en del av dette vervet, også viseformann i Federal Open Market Committee.

### Finansminister
Den 21. november 2008 ble det meldt at Barack Obama hadde utnevnt ham til finansminister i regjeringen sin, og ble godkjent av Senatet 26. januar 2009 med 60 mot 34 stemmer.

Geithner ble portrettert av Billy Crudup i HBO-filmen Too Big to Fail fra 2011. Høsten 2013 ble det klart at Geithner ville ble ansatt som president i private equity-fondet Warburg Pincus. 

I april 2016 var Geithner en av flere tidligere amerikanske ministre som oppfordret Storbritannia til å forbli medlem av den europeiske union under Folkeavstemningen om Storbritannias EU-medlemskap 2016https://www.bbc.com/news/uk-politics-eu-referendum-36087583

## Referanser


## Eksterne lenker
* Biografi hos Federal Reserve Bank of New York 
* Omtale i ''New York Times''
* MSNBCs «Who's Who» om Federal Open Market Committee
* Om godkjennelsen og skatteforholdene, Aftenposten 27. januar 2009
Mordene i Rue Morgue

**Mordene i Rue Morgue** er regnet som verdens første kriminalhistorie. Hovedpersonene i denne fortellingen er den arrogante og selvgode filosofen C. Auguste Dupin og hans navnløse følgesvenn som er fortelleren av denne historien. Den er i dag er betraktet som verdens første kriminalhistorie, selv om den kom et år etter Mauritz Hansens **Mordet på maskinbygger Roolfsen**. Men denne historien er helt sikkert det første «låste-rom-mysteriet» i verdenslitteraturen.

## Handling
Historien starter med at et forvirrende dobbeltmord hvor Madame L'Espanaye og hennes datter er brutalt blitt myrdet i Rue Morgue, en gate i Paris. C. Auguste Dupin leser om mordet i avisene, som skriver at morens hals ble så brutalt skåret over at hennes hode så vidt henger på. Datteren har, etter å ha blitt kvalt, blitt stappet inn i skorsteinen på brutalt vis. Mordet forekom i et sannsynligvis utilgjengelig og hermetisk lukket rom som er låst fra innsiden. Vitner som hørte mordet gir meget forskjellige forklaringer om hva slags språk den ene morderen snakket. Den ene av dem pratet fransk, det er noe alle vitnene er enige om. Men de blir ikke enige om hva slags språk den andre snakket, alle vitnene mener at de har hørt forskjellige, men meget utydelig språk.

Politiet klarer ikke å løse denne saken, så de søker hjelp fra publikum. Dette ser Dupin som sin sjanse til å vise hvor genial han er, noe han også klarer ved å løse mysteriet og finne ut hvem som har begått dobbeltmordet.

Det viser seg at det er en orangutang som står bak de grufulle mordene. Den har rømt fra eierens (en sjømann) leilighet. Sjømannen er vitne til ugjerningen, men av frykt for hvilke konsekvenser det kan få for ham selv, unnlater han å si noe om det, inntil han blir konfrontert av Dupin.

## Referanser
Coroner (band)

**Coroner** er et sveitsisk thrash metal band, stiftet i Zürich i 1985. Medlemmene hadde bakgrunn som roadier for Celtic Frost.
Bandet ble oppløst i 1996, men det er annonsert et reunion-show på franske Hellfest i juni 2011.

## Medlemmer
### Medlemmer i dag

*Ron Broder (som Ron Royce) – vokalist, bassist (1985–1996, 2010–i dag)
*Tommy Vetterli (som Tommy T. Baron) – gitarist (eks-Kreator, Clockwork (1985–1996, 2010–i dag)
*Marky Edelmann (som Marquis Marky) – trommeslager (Apollyon Sun) (1983–1996, 2010–i dag)

### Tidligere medlemmer
*Pete Attinger – vokalist (1983–1984)
*Oliver Amberg – gitarist (eks-Celtic Frost (1983–1985)
*Tommy Ritter – gitarist (1983–1984)
*Phil Puzctai – bassist (1983–1984)

## Referanser


## Eksterne lenker
* 
* 
* 
* Coroner på Encyclopaedia Metallum
* Coroner på MySpace
* Uoffisiell side
Lee Evans

**Lee Evans** er navnet til flere personer:

* Lee Evans (amerikansk fotball), amerikansk fotballspiller
* Lee Evans (friidrettsutøver), amerikansk OL-vinner
* Lee Evans (komiker), britisk komiker
* Lee G. R. Evans, ornitolog
* Lee Latchford-Evans, musiker
Vincent Matthews

**Vincent Edward Matthews** (født 1947) er en amerikansk tidligere friidrettsutøver.

I 1960-årene og begynnelsen av 1970-årene tilhørte Matthews verdenseliten på 400 meter, og var en av de fremste rivalene til landsmannen og OL-vinneren Lee Evans.

Under OL 1968 i Mexico by var han med på å vinne gull på 4&nbsp;×&nbsp;400&nbsp;m stafett, sammen med lagkameratene Ron Freeman, Larry James og Lee Evans, foran lagene fra Kenya og Tyskland. Etter lekene ble han borte fra friidretten noen år, men han satset på et comeback til OL 1972 i München. Der vant han gullmedaljen på 400 meter foran landsmennene Wayne Collett og kenyaneren Julius Sang. Den idrettslige prestasjonen ble overskygget av det som hendte under seiersseremonien, da Matthews og Collett under avspillingen av USAs nasjonalsang snakket og spøkte med hverandre. Mange mente at de ville demonstrere for Black Power, som Tommie Smith og John Carlos hadde gjort i 1968, mot diskrimineringen av USAs afroamerikanske befolkning. Begge løperne hevdet at så ikke var tilfelle, men de ble likevel utestengt fra videre deltakelse av Den internasjonale olympiske komité. Dette førte til at USA ikke kunne stille lag på 4&nbsp;×&nbsp;400&nbsp;m stafett.

## Referanser


## Eksterne lenker
*
Det første bulgarske riket

**Det første bulgarske riket** var en bulgarsk stat i middelalderen som ble oppretta i 681 i områdene nær Donaudeltaet og som tok slutt i 1018 da det ble innlemma i Det bysantiske riket. På sitt største strakk riket seg fra Budapest til Svartehavet, og fra elva Dnepr i dagens Ukraina til Adriaterhavet. Det ble etterfulgt av Det andre bulgarske riket, som ble oppretta i 1185. Rikets offisielle navn var helt siden opprettelsen **Bulgaria**.

Den såkalte «bulgarske gullalderen» var under tsar Simeon I på slutten av det 9. århundre og starten av det 10. århundre.

## Se også
*Det storbulgarske rike

## Referanser
Viktor Markin

**Viktor Fjodorovitsj Markin** (russisk *Виктор Фёдорович Маркин*) (født 23. februar 1957 i Novosibirsk) er en sovjetisk tidligere friidrettsutøver.

Markin begynte ikke å satse på friidrett før han var 19 år, og var helt ukjent før OL 1980 i Moskva. 27. april 1980 satte han personlig rekord på 400 meter i Sotsji med tiden 46,96. Like før OL forbedret han denne rekorden til 45,34.

I OL-finalen på 400 meter lå han etter halve distansen på femteplass, og da løperne kom ut på oppløpssiden lå han fremdeles ca. 3 meter bak lederen, Frank Schaffer fra DDR. Etter en sterk spurt vant han gullmedaljen, og satte samtidig ny europarekord. Sølvmedaljen gikk til australieren Rick Mitchel, mens Frank Schaffer måtte nøye seg med bronse. Markin tok en ny gullmedaljen på 4&nbsp;x&nbsp;400&nbsp;m stafett, sammen med lagkameratene Remigius Valiulis, Michail Linge og Nikolaj Tsjernetskij, foran lagene fra DDR og Italia.

Etter OL konsentrerte Markin seg om å fullføre sine medisinstudier. I 1982 meldte han seg på til EM i Athen, og endte med bronse både på 400m og  på stafetten. I sin første VM-deltakelse i Helsingfors vant han et nytt stafettgull. Han la opp for godt da det ble kjent at Sovjetunionen valgte å boikotte OL 1984 i Los Angeles.

## Referanser


## Eksterne lenker
*
Federal Reserve Bank of New York

**Federal Reserve Bank of New York** er den viktigste av de tolv bankene i Federal Reserve System. Den holder til i 33 Liberty Street på Manhattan, og har også en avdeling i Buffalo. Federal Reserve Bank of New York er sentralbank for staten New York, deler av New Jersey, Fairfield County i Connecticut, Puerto Rico og De amerikanske Jomfruøyer.

Federal Reserve Bank of New Yorks viktighet illustreres gjennom at presidenten i banken har fast sete i Federal Open Market Committee. Presidenten i New York blir også tradisjonelt valgt til viseformann i FMOC. Pr. 2007 er Timothy F. Geithner president i Federal Reserve Bank of New York.

En av verdens største gullreserver holdes i hvelvet i Federal Reserve Bank of New York. Disse reservene er større enn de i Fort Knox. Store deler av reservene eies av utenlandske sentralbanker og internasjonale organisasjoner.

## Tidligere presidenter
*Timothy F. Geithner, 2003 – d.d.
*William J. McDonough, 1993 – 2003
*E. Gerald Corrigan, 1985 – 1993
*Anthony M. Solomon, 1980 – 1985
*Paul Volcker, 1975 – 1979
*Alfred Hayes, 1956 – 1975
*Allan Sproul, 1941 – 1956
*George L. Harrison, 1928 – 1940
*Benjamin Strong Jr., 1914 – 1928

## Eksterne lenker
*
Øyvind Lyslo

**Øyvind Lyslo** (født 23. september 1960) er en norsk gitarist fra Sandane i Gloppen kommune. 

Lyslo har musikkutdanning frå Griegakademiet, Norges musikkhøgskole i Oslo og Musikkhøgskulen i Frankfurt am Main. Han har turnert i inn- og utland, blant annet for Rikskonsertene. 

I 1991 ble han nominert til Spellemannprisen for CD-en *Syngande strenger* sammen med Arne M. Sølvberg på hardingfele og fele.

I dag er Lyslo bosett i Førde og arbeider som fylkesmusikkleder i Sogn og Fjordane, frilansmusiker og gitarlærer.

## Diskografi
Øyvind Lyslo er gitarist på følgende utgivelser:
* 2002, «Tonar frå mitt ringe strengespel», med Dagfinn Instanes 
* 2001, «Mjukt skjer åra», med Kåre Håland / Aslaug Låstad Lygre
* 1999, «Ro, ro til Siraland», med Kjersti Wiik
* 1998, «Slørblå junikveld», med Per H. Indrehus
* 1997, «Strilesølv», med Kjersti Wiik
* 1994, «Sognedølen», med Ramstadlaget
* 1994, «Om desse steinane tala...», med Glenn E. Haugland
* 1991, «Gloppen Jentekor», med Gloppen Jentekor
* 1990, «Syngande Strenger», med Arne M. Sølvberg / Øyvind Lyslo

## Stipend
Øyvind Lyslo har mottatt støtte fra følgende fond og instanser:
* Fond for utøvende kunstnere i 1986, 1990, 2003, 2004 og 2005
* TONO i 1990, 2004 og 2005
* Statens kunstnerstipend i 1993 og 2002
* Tysk statsstipend, DAAD fra 1986 til 1988
* Kunstfagstipend i 1984 og 1985
* Ole Bulls Fond i 1984

## Eksterne lenker
* http://www.oyvindlyslo.com/ egen nettside
Mihail av Bulgaria

**Mihail av Bulgaria** (bulgarsk: Михаил) var den eldste sønnen til Simeon den store. Det nøyaktige fødselsåret hans er ukjent, men det er før år 900 e.Kr. Moren hans var Simeons første kone.

Simeon valgte å gi tronen til sin yngre sønn Peter I, kanskje fordi Peter var født av hans andre (og siste) kone. Mihail ble i stedet sendt i kloster. Han følte seg urettferdig behandlet, og ville ta tronen med makt. Da Peter ble krona som keiser i 927 klarte Mihail å flykte fra klosteret og okkuperte en festning i Makedonia. Mange bulgarere støttet ham, men han døde uventet, og tilhengerne hans måtte flykte fra landet.

## Referanser


## Litteratur
*Павлов, Пламен. "Братята на цар Петър и техните заговори", Бунтари и авантюристи в средновековна България (på bulgarsk). Абагар. ISBN 954-427-423-5.
Gjødselpumpe

**Gjødselpumpe** er en pumpe som benyttes til å pumpe flytende naturgjødsel. Som regel er de drevet av en traktor over kraftuttaket. De kan variere i konstruksjon, men har som regel lange rør og et styringssystem. Som regel pumper man gjødsla fra gjødselkjelleren til en gjødselvogn som brukes til å spre den, eller til en gjødselbeholder for lagring til senere bruk.

## Farer i bruk
Gjødsel som har stått lenge kan få aerob gjæring, og når det da røres i den gjødsla kan det føre til gassutvikling der oksygenet forsvinner. Det er en rekke eksempler der dette har ført til død både for folk og fe. Derfor bør ikke gjødselpumper brukes med mindre det er god lufting og litt vind. I gjødselkjellere med et komposteringssystem vil denne faren være minimert.
Peter I av Bulgaria

**Peter I av Bulgaria** (bulgarsk: Петър I), muligens født 895, død 29. januar 969, var tsar av Bulgaria fra 927 til 969. Han var sønn av Simeon I og gift med Maria Irena, barnebarn til den bysantinske keiseren Romanos I Lekapenos. Han ble etterfulgt av sønnen Boris II.

Peter I pleier å få det meste av skylda for Bulgarias nedgang, men etter Simeons regenttid var bondebefolkninga, som utgjorde den største kilden til soldater i armeen, fattig. Simeons seire hadde tært på landets ressurser og førte til veldig høye skatter. Selv om han ofte har blitt beskrevet som svak og undergivende var den lavmælte og sjenerte Peter I ved makta lengre enn noen annen middelaldersk bulgarsk hersker.

## Referanser


## Litteratur
*
*Detlef Kulman: *[http://www.biolex.ios-regensburg.de/BioLexViewview.php?ID=1519 Petŭr I. (Bulgarien)]*, in: *Biographisches Lexikon zur Geschichte Südosteuropas*. Bd. 3. München 1979, S. 431 f.
* Ralph-Johannes Lilie, Claudia Ludwig, Thomas Pratsch, Beate Zielke, Harald Bichlmeier, Bettina Krönung, Daniel Föller, Alexander Beihammer, Günter Prinzing: *[[Prosopographie der mittelbyzantinischen Zeit]].* 2. Abteilung: *(867–1025).* Band 5: *Niketas (#25702) – Sinapes (#27088).* Nach Vorarbeiten F. Winkelmanns erstellt. Herausgegeben von der Berlin-Brandenburgischen Akademie der Wissenschaften. De Gruyter, Berlin 2013, ISBN 978-3-11-016670-5, S. 355–359, Nr. 26409.
*Warren Treadgold: *A History of the Byzantine State and Society*. Stanford University Press, Stanford CA 1997, ISBN 0-8047-2630-2.
Vannpolo under Sommer-OL 1936

**Vannpolo under Sommer-OL 1936** ble arrangert fra 8. til 15. august 1936 i Olympiapark Schwimmstadion Berlin i Olympiaparken i Berlin. 

Vannpolo var med for niende gang på det olympiske programmet i Sommer-OL 1936 i Berlin. Seksten lag deltok og Ungarn vant finalegruppen knepent på bedre målgjennomsnitt foran vertsnasjonen Tyskland.    

## Medaljefordeling

## Resultater

## Medaljevinnere

## Eksterne lenker
*
Bates College

**Bates College** er et amerikansk universitet i Lewiston i Maine. Det ble grunnlagt i 1855 som Maine State Seminary, og er den femtiende eldste institusjonen for høyere utdanning i USA. Bates var det første universitet i USA som tok opp studenter fra alle religiøse trossamfunn, raser og kjønn.

Skolepengene holder uvanlig høyt nivå, 44&nbsp;350 amerikanske dollar årlig, som er 11&nbsp;000 dollar høyere enn ved Harvard University.

Bates College er medlem av New England Small College Athletic Conference (NESCAC eller «Little Ivies»).

## Rangeringer

*[[U.S. News & World Report]]* rangerte Bates College som nummer 19 blant liberal arts-collegene i USA i 2015, *[[Forbes]]* plasserte det på 70.-plass blant alle colleger i USA, mens *[[Washington Monthly]]* rangerte det som nr. 30 av amerikanske liberal arts-colleger i 2014.

Bates College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.

## Referanser


## Eksterne lenker
*
Tom Anders Ludvigsen

**Tom Anders Ludvigsen** (født 28. januar 1955) var ordfører i Vestby kommune 1999-2007 og på ny fra 2015.

Han representerer Arbeiderpartiet og ble valgt til ordfører i 1999 med støtte fra Fremskrittspartiet og Venstre etter 12 år med Høyreordfører i kommunen. Han ble gjenvalgt i 2003 med støtte fra Frp, som fikk varaordføreren. Ludvigsen har vært en omstridt ordfører som i flere saker har fått kommunestyret mot seg. Ved valget i 2007 fikk han flest personlige stemmer, men forhandlingene etter valget førte til at John A. Ødbehr fra Høyre ble ordfører fra 2007. Dette skjedde i et valgteknisk samarbeid mellom Høyre, Arbeiderpartiet og Fremskrittspartiet.

Ludvigsen ble igjen valgt til ordfører i Vestby kommune i 2015 med støtte fra Sosialistisk Venstreparti, Senterpartiet, Venstre og Bygdelista.

## Eksterne lenker
* Om valget i 2003 hos NRK
* Om valget i 2007 hos NRK
* Ludvigsen mest populær
* Vestbys nye ordfører vil ikke love noe
* Om valget i Vestby
Suffolk University

**Suffolk University** er et privat universitet i Boston i Massachusetts. Det ble grunnlagt i 1906. Skolen, som først lå i Roxbury, het opprinnelig *the Suffolk School of Law.*

## Referanser


## Eksterne lenker
* 
*
Vladimir av Bulgaria

**Vladimir av Bulgaria** var hersker over Bulgaria fra 889 til 893. Han ble fyrste av Bulgaria da faren hans, Boris Mikael I, bestemte seg for å trekke seg tilbake til et kloster etter å ha regjert i 36 år. Ifølge enkelte forfattere var årsaken til dette rent religiøs, men ifølge andre hadde han blitt ramma av sykdom. 

Den eldste av Boris Mikaels sønner – Rasatte, eller Vladimir, ble utnevnt til ny fyrste. Vladimir nøt ikke samme popularitet som faren hans hadde hatt. I 892 undertegna han en avtale med den tyske kongen Arnulf av Kärnten mot Stormähren, og indirekte mot det bysantinske riket. Dette var et alvorlig steg bort fra den probysantinske politikken som landet hadde fulgt de foregående 30 åra. En annen kontroversiell beslutning var Vladimirs forsøk på å gjeninnføre den gamle hedenske religionen og forby kristendommen. Disse handlingene førte til allmenn misnøye blant befolkninga.

Vladimir fikk ikke mulighet til å fullføre politikken sin, ettersom faren hans kom tilbake fra klosteret og tok makta for andre gang. I mellomtida beordra Boris Mikael at sønnen hans skulle tas til fange og, ifølge enkelte tradisjoner, gjøres blind, som straff. Boris Mikael valgte seinere ut sin tredje sønn, Simeon, til ny fyrste.

## Referanser
Boris I av Bulgaria

**Boris I av Bulgaria** eller **Boris I Mihail** (bulgarsk: Борис I Михаил; død 2. mai 907) var bulgarsk khan fra 852 til 889 og den første kristne herskeren over Bulgaria. *Boris* er et navn av protobulgarsk opprinnelse. Han la Mihail til navnet etter dåpen sin i 864.

Da han trakk seg tilbake ga han tronen til sønnen Vladimir. Vladimir gjeninnførte den hedenske troen, men ble avsatt av Boris, som tok tilbake tronen og, ifølge enkelte tradisjoner, gjorde sønnen blind. Han satte da sin andre sønn, Simeon på tronen, og han forstatte farens verk.

## Referanser
Pronavia 42

**Pronavia 42** er en kjølbåt konstruert av Christian Stimson i 2006. Båten er konstruert for å være rask under IRC, men har full cruising innredning. Båten leveres med to eller tre lugarer.

Båten leveres i to dypgåender og kjølen er T-formet der torpedoen er i bly mens bladet er i jern.
Django

**Django** er et webrammeverk skrevet i Python. Det ble gjort tilgjengelig under BSD-lisensen i juli 2005. Django er oppkalt etter jazzgitaristen Django Reinhardt.

Djangos hovedmål er å gjøre det enkelt å utvikle databasedrevne nettsider. Rammeverket er bygget opp rundt moduler, som gjør det enkelt å bytte ut enkelte deler med andre løsninger. 

## Komponenter
* ORM for overføring av datamodeller (Python-klasser) til en relasjonsdatabase (blant annet MySQL, PostgreSQL og Oracle). 
* Lettvekts vevtjener for bruk under utvikling.
* Webbasert administrasjonsgrensesnitt for alle datamodeller.
* Eget template-språk.
* Cache-rammeverk som støtter flere forskjellige cache-løsninger (for eksempel memcached). 
* Internasjonaliseringssystem. Djangos medfølgende komponenter er oversatt til norsk bokmål.
* Serialiseringsmetoder for å gjøre de interne modellene tilgjengelig som XML og JSON.

## Se også
* Jinja (malmotor), en alternativ malmotor

## Referanser


## Eksterne lenker
* 
* 
*  The Django Book – beta-versjon av en kommende bok
*  Introduksjon til Django på norsk
Sergej Litvinov

**Sergej Nikolajevitsj Litvinov** (russisk Сергей Николаевич Литвинов; født 23. januar 1958 i Zukarov ved Krasnodar, død 19. februar 2018) var en sleggekaster som konkurrerte for Sovjetunionen, og deretter for Russland.

I OL i 1980 i Moskva tok han sølv i sleggekast.

Åtte år senere, i OL i 1988 i Seoul, klatret han helt til topps på seierspallen. Han ble også verdensmester i øvelsen to ganger, i VM i 1983 i Helsingfors og VM i 1987 i Roma.

I løpet av karrieren satte Litvinov tre verdensrekorder. Sønnen hans, Sergej Litvinov, er også sleggekaster.

## Referanser

## Eksterne lenker
*
Charles Lee

**Charles Lee** (født 1758 i *Leesylvania* i Westmoreland County i Virginia, død 24. juni 1815 i Fauquier County i Virginia) var en amerikansk advokat. Han var også USAs tredje justisminister (am. *United States Attorney General*) i perioden 1795-1801.

## Liv og virke
### Bakgrunn
Lee var sønn av Henry Lee II (1730–1787) og Lucy Grymes (1734–1792), og ble født på farens plantasje Leesylvania. Han var nummer tre i en søskenflokk på elleve, og eldre bror av Henry Lee III og Richard Bland Lee I, og firemening av Zachary Taylor, USAs 12. president. Han avla eksamen ved College of New Jersey (senere Princeton University) i 1775, og studerte deretter jus hos Jared Ingersoll i Philadelphia før han vendte tilbake til Virginia.

Charles Lee giftet seg med Anne Lee, som var hans søskenbarn, i 1789. Paret hadde fire barn som vokste opp. Hun døde i 1804, og Charles Lee giftet seg på nytt i 1809 med Margaret Scott. De fikk tre barn sammen.

### Karriere
Mellom 1777 og 1787 virket han govedsaklig som marineoffiser ved Potomac River.

Fra 1789 til 1793 var han etter George Washingtons ønske havnesjef i Alexandria. Året etter ble han medlem av Representantenes hus for delstaten Virginia. Han satt der frem til 1795.

President Washington utnevnte Lee til justisminister etter at William Bradford hadde gått bort i tjenestetiden. Etter senatets godkjennelse inntok han kontoret 10. desember 1795, og tjente der i resten av administrasjonens tjenestetid. Han fortsatte sin tjeneste der under John Adams, og ble der til 19. februar 1801.

I sin tjenestetid som justisminister, bodde Charles Lee i Alexandria, som den gangen var en del av District of Columbia.

Han ble dommer i en distriktsrett, og senere ble han advokat. Som advokat representerte an flere ganger klienter for USAs høyesterett. Rettskjennelsen den  24. februar 1803 i saken Marbury v. Madison fikk stor betydning innen amerikansk jurisprudens. Med denne kjennelsen konstaterte Høyesterett at den hadde rett til å prøve føderal lovgivning forfatningsmessig, og dermed kunne erklære lover ugyldige etter dette kriterium (*Judicial Review*). I saken United States v. Burr forsvarte han den tidligere visepresident Aaron Burr for Høyesterett. I 1807 ble Burr satt i sammenheng med forsøket på å opprette en uavhengig stat i den spanskspråklige del av Nord-Amerika og anklaget for høyforræderi. Burr ble frikjent.

Senere ble han havnesjef (*Port Officer*) for hele Potomac River-distriktet, etter at han hadde takket nei til president Thomas Jefferson som ville gi ham et dommersete i Høyesterett.

Lee døde i 1815 i Fauquier County i Virginia i en alder av 56 eller 57 år. Han er gravlagt i *Warrenton Cemetery* i Warrenton, Virginia.

## Referanser


## Eksterne lenker
* Biografi
* Biografi
* Biografi
* Biografi
Acanthomorpha

* båndfisker
* Percopsiformes
* piggfinnede fisker, Acanthopterygii
* skjeggfisker, Polymixiiformes
* torskefisker

**Acanthomorpha** er en gruppe egentlige beinfisker

## Systematikk

Kladogrammet under viser slektskapsforholdene mellom delgruppene av Acanthomorpha.

## Referanser


## Eksterne lenker
* 

*  Tree of Life: Acanthomorpha Besøkt 27. september 2007
Norgesglasset (tjeneste)

**Norgesglasset** var en gratis tjeneste fra Kartverket. Den ble først utviklet av programvareselskapet Sysdeco, men ble videreutviklet av Kartverket. Brukerne kunne navigere i kartene ved å *dra* og zoome eller ved å søke på alle gateadresser i Norge eller i ca. 700&nbsp;000 stedsnavn. Kartgrunnlaget var fem landsdekkende rasterkartserier i målestokkene 1:2 millioner, 1:1 million, 1:250&nbsp;000, 1:50&nbsp;000 og 1:5&nbsp;000.

Norgesglasset ble i 2015 erstattet av tjenesten Norgeskart. Kartgrunnlaget her er Kartverkets kartdata, men en kan også velge kartografi fra tradisjonelle kart.

## Eksterne lenker
* Norgeskart
* Statens kartverk
Pansergjedder

* *[[Atractosteus]]*
* *[[Lepisosteus]]*

**Pansergjedder** er en familie primitive strålefinnefisker. De har et tungt hudpanser av rombefomede skjell dekket av ganoin, et emaljeaktig stoff (derav navnet), og er fysostome med en svømmeblære som står i forbindelse med svelget. I stillestående vann kan pansergjedder snappe luft i overflaten og benytte svømmeblæra som en primitiv lunge.

Pansergjedder er rovfisk med lange, tannrike snuter, og lever liv tilsvarende dem vi kjenner fra gjedde. Noen av artene blir store, og *Atractosteus spatula* kan komme opp i 3 meter, noe som gjør den til Nord-Amerikas nest største ferskvannsfisk (bare amerikansk stør blir større).

I nåtiden finnes pansergjedder bare i ferskvann og kystnære brakkvannsområder i Nord-Amerika og Karibia, men fossiler av pansergjedder er kjent fra flere steder i verden, blant annet Messelgruven i Tyskland. Evolusjonært representerer pansergjeddene en tidlig sidegrein på strålefinnefiskenes stamtre, som har forandret seg lite siden de skilte lag med de øvrige strålefinnefiskene i mesozoikum.

## Arter
Pansergjeddene representerer en familie med i to slekter:
* Slekten *[[Atractosteus]]*
** *[[Atractosteus spatula]]*
** *[[Atractosteus tristoechus]]*
** *[[Atractosteus tropicus]]*
* Slekten *[[Lepisosteus]]*
** *[[Lepisosteus oculatus]]*
** *[[Lepisosteus osseus]]*
** *[[Lepisosteus platostomus]]*
** *[[Lepisosteus platyrhincus]]*

## Eksterne lenker
* 
*
Riksmålsforbundets mediepriser

**Riksmålsforbundets mediepriser** er en samlebetegnelse på tre priser som deles ut av Riksmålsforbundet. Dette er Lytterprisen (etablert 1960), TV-prisen (etablert 2003) og Gullpennen (etablert 1985).

En hovedtanke bak riksmålsbevegelsens priser er å  belønne og påskjønne forfattere, skribenter og journalister som benytter seg av et levende og nyansert riksmål i sin virksomhet.
Tommy Hampson

**Thomas Hampson** (født 28. oktober 1907 i Clapham, London, død 4. september 1965 i Stevenage, Hertfordshire) var en britisk friidrettsutøver.

Under studiene ved University of Oxford deltok ikke Hampson i noen viktige løp. Han avsluttet studiene i 1930 som ferdig utdannet lærer. Dette året vant han det britiske AAA-mesterskapet på 800 yards, en bedrift han gjentok i 1931 og 1932. I 1930 vant han også de første Samveldelekene i Hamilton, Ontario, Canada, og vant gull på 880 yards, foran landsmannen Reg Thomas og canadieren Alex Wilson. Dermed ble han regnet blant favorittene på 800 meter til neste OL.

Under OL 1932 i Los Angeles vant han gull på 800 meter foran canadierne Alex Wilson og Phil Edwards. Han fikk også sølvmedalje på 4&nbsp;x&nbsp;400&nbsp;m stafett, sammen med lagkameratene Crew Stoneley, David Burghley og Godfrey Rampling. 
## OL-medaljer
* 1932  Los Angeles -  **Gull** i friidrett, 800 meter  Storbritannia
* 1932  Los Angeles -  Sølv i friidrett, 4 x 400 meter stafett  Storbritannia

## Referanser


## Eksterne lenker
*
Nicolay Johan Krog

**Nicolai Johan Lohmann Krog** (født 6. juni 1787 i Drangedal, død 15. oktober 1856 i Christiania) var en norsk offiser, embetsmann, forsvarsminister, og *førstestatsråd* 1836–1855. 

Krog var prestesønn, og ble kadett ved Krigsskolen i 1801. Han tjenestegjorde i Akershus nasjonale infanteriregiment fra 1805 til 1809, med ett års permisjon 1807–1808, da han arbeidet i Islands kystoppmåling.  Fra 1809 underviste han ved Krigsskolen, fra 1817 var han skolens sjef. Han var adjutant hos kong Karl II i 1815. 

Fra 1821 var han konstituert som statsråd og fra 1822 var han sjef for Armédepartementet. Han var i perioder også sjef for Marinedepartementet og Revisjonsdepartementet. Krog var *førstestatsråd* i nitten år, fra 1836–1855. Det meste av denne tiden var han underordnet en stattholder. Bare i perioden 1840–1841 var han alene rikets fremste mann.

## Utmerkelser
Krog var ridder av den svenske Serafimerordenen og Karl XIIIs orden og innehadde storkorset av den svenske Sverdordenen.

## Referanser


## Litteratur
*Hans Cappelen: «Norske Serafimerridderes våpenskjold», *[[Heraldisk Tidsskrift]]*, bind 2, side 233–242, København 1965–1969
* Per Nordenvall: *Kungliga Serafimerorden 1748–1998*, Stockholm 1998, side 262–263, med fargefoto av hans ridderplate med våpenskjold som henger i Riddarholmskyrkan, Stockholm.

## Eksterne lenker
* 
* 
*  regjeringen.no:''biografi''
Craig David

**Craig David** (født 5. mai 1981) er en britisk sanger og låtskriver. Han ble født i Southampton, hans far er fra Grenada og hans mor fra England. Hans første singel «7 days» gjorde ham til den yngste mannlige soloartisten noensinne til å inneha en førsteplass på hitlisten i UK. Tre singler til fra hans debutalbum *Born to do it* ble blant topp ti singler i UK, «Walking Away», «Rendezvous», «Fill Me In». Hans andre album, *Slicker than your average* solgte betydelig mindre enn  debutalbumet, ca. halvparten. Hans siste album, *Trust Me*, ble utgitt 12. november.  

## Diskografi
* 2000 *[[Born To Do It]]* 
* 2002 *[[Slicker Than Your Average]]* 
* 2005 *[[The Story Goes...]]*
* 2007 *[[Trust Me (Album)|Trust Me]]*
* 2008 *[[Greatest Hits (Craig David album)|Greatest Hits]]*
* 2010 *[[Signed Sealed Delivered]]*
* 2016 *[[Following My Intuition]]*
* 2017 *Rewind — The Collection*
* 2018 *[[The Time Is Now]]*
* 2022 *[[22 (Album)|22]]*
* 2025 *[[Commitment]]*

## Referanser


## Eksterne lenker
* 
* 
* 
*
Perlan

**Perlan** er en bygning som er et kjent landemerke i Islands hovedstad Reykjavík. Den ligger på en høyde og er en av de mest besøkte turistattraksjonene i byen. Det har i lang tid vært vanntanker der, men i 1991 fikk daværende ordfører i Reykjavik, Davíð Oddsson, bygget en bygning som nå rommer en restaurant og en kafeteria. Bygget som ligger på toppen er dekket av en glasskule, noe som sammen med det faktum at Perlan ligger på en høyde gir god utsikt over Reykjavik og områdene rundt. 

## Eksterne lenker
* 
*
Hallgrímskirkja

**Hallgrímskirkja** «Hallgrims kirke» er den største kirken på Island. Den er 74,5 meter høy og ligger på et høydedrag rett sørøst for sentrum av Reykjavík. Kirken er oppkalt etter Hallgrímur Pétursson, en islandsk poet og salmedikter. 

Arkitekten Guðjón Samúelsson startet å tegne kirken i 1937, men byggingen ble først startet i 1945, og den ble ferdig i 1986, etter 38 års byggetid. Det viktigste kjennetegnet, det spesielle tårnet, ble ferdigbygd før den tid. Man kan ta en heis opp til toppen for å se utsikten.

Foran kirken står statuen av oppdageren Leiv Eiriksson, mannen som oppdaget Amerika. Statuen er en gave fra USA fra 1930 for å feire Alltingets 1000-årsjubileum.

Inne i kirken står et spektakulært orgel bygget av Klais Orgelbau. Det har vært brukt av konsertorganisten Christopher Herrick til å spille inn *«Organ Fireworks VII»*, en innspilling som har gjort kirken kjent over hele verden.

## Referanser


## Kilder
* National Geographic: A guide to Hallgrímskirkja, Iceland Besøkt 1. januar 2025

## Eksterne lenker
*
Kinntann

**Kinntenner** er en fellesbetegnelse på tennene som ligger bak hjørnetennene i munnhulen. De er den mest kompliserte tanntypen i munnen med flere tannspisser og røtter.

Kinntennene deles inn i forjeksler (premolarer) og jeksler (molarer). 

Antallet av de to typene kinntenner varierer mellom artene. Hos rovdyr utgjøre siste forjeksel i hver halvdel av overkjeven og første jeksel i hver halvdel av underkjeven et kutte-/skjæreredskap som samlet kalles rovtenner.

## Jeksler hos andre pattedyr

Det finnes mange former for jeksler hos forskjellige pattedyr, hver med sitt spesielle navn:
* **Tribosphenisk**: Denne typen tenner er den primitive fasongen på kjinntenner hos pattedyr, men finnes i dag bare som i melketenner hos nebbdyr. Den øvre tanna ser har tre pigger på rad, den nedre to pigger samt en litt til siden, slik at øver og nedre tann passer i hverandre.
***Quadrate**: Fire spisser er arrangert mer eller mindre i en firkant, en femte spiss kan forekomme. Denne typen tenner finnes hos menneske og andre altetere.
***Bunodont**: I stedet for å være spisse er forhøyningene på tennene avrundede. Hele tanna er dekket av tannemalje. Bunodonte tenner har gjerne et quadrate-mønster, som hos menneske, piggsvin og bjørn. Svin har en ekstrem utgave av buenodonte tenner.
***Hypsodont**: Mye emalje og dentin stikker opp over tannkjøttet og nerven. Denne type tenner finnes gjerne hos dyr som sliter tennene hardt, slik som hest.
***Zalambdodont**: Dentin og emalje ligger i lameller, som slites forskjellig og danner riller. Tennene har to forhøyde riller som møtes i en vinkel, som den greske bokstaven lamda (en opp-ned V). Finnes i dag kun hos furespissmus og gullmoldvarper.
***Dilambdodont**: Som Zamblodont, men det er to lambdaer på rekke (som en W i stedet for en V), finnes hos spissmus, muldvarper og mange insektspisende flaggermus.
***Lophodont**: Tanna har få men kraftige riller på tvers av tannrekka.
***Selenodont**: Tanna har en halvmåneformet rille eller riller. Slike tenner finnes hos kvegdyr og hjortedyr.
***Loxodont**: Tanna har en serie skråstilte, parallelle riller på overflaten. Afrikanske elefanter, slekten *Loxodonta* har fått navnet sitt på grunn av sine loxodonte tenner. Tilsvarende tenner finnes hos enkelte gnagere, blant annet flodsvin.

## Se også
* Tenner
* Hjørnetann
* Rovtann
* Forjeksler
* Jeksler

## Referanser
Kjell E. Genberg

**Kjell Erling Genberg** (født 16. januar 1940 i Hudiksvall i Sverige) er en svensk forfatter. 

Kjell E. Genberg vokste opp i Gia i Hälsingland. Han har arbeidet som blant annet journalist, redaktør, taubåtskipper, truckfører, sjømann, manager for popband og oversetter før han begynte å skrive bøker. Senere har han også arbeidet som forlagsredaktør og redaktør for fagtidsskrifter.

Genberg har forfattet over 220 bøker, hovedsakelig kriminallitteratur, western-romaner under pseudonymet **Matt Jade** og annen serielitteratur. Forfatterskapet omfatter blant annet 56 bøker om western-helten Ben Hogan, den 12 bøker lange serien *Rallarliv* og bøker under felles-pseudonymet Bo Lagevi (sammen med blant andre Jenny Berthelius, K. Arne Blom og Jean Bolinder). Matt Jade / Ben Hogan ble hva angår salg og oppmerksomhet et svensk syttitallsfenomen som kan sammenlignes med Louis Masterson / Morgan Kane i Norge. Men uten den kritikeranerkjennelsen som ble de senere Morgan Kane-bøkene til del. 

Genberg er en av Sveriges mestselgende forfattere, under eget navn og under diverse pseudonymer. Blant hans kjente pseudonymer er Christian Aage, Matt Jade, Shell Earlin og K. Earl Ginsburg.

Siden 1994 er han også utgiver av det svenske tidsskriftet DAST, i trykk siden 1960-tallet og sannsynligvis et av verdens første spesialtidsskrifter for populærkultur.

## Bibliografi (utvalg)
* *Nästa nummer* 
* *Apache* (1975)
* *Av en slump* (1976)
* *Bandet*(1978)
* *Ingivelsen* (1979)
* *Höjdaren* (1980)
* *Allting går att sälja* (1981)
* *Storstöten* (1993)
* *Bult* (1993)
* *Star -Den afrikanska hingsten* (1995)
* *Brinnande brott* (1995)
* *Kjell E. Genberg's greatest hits!* (1996)
* *Bakom neonkulisserna* (1997)
* *Bananstjälken* (1998)
* *Den långe från Sundsvall* (1999)
* *Upp i rök* (1999)
* *Huset vid sjön* (som Ida Maria Bengtsdotter)
* *Fantomen*
* *Det barkar åt helvete* 
* *Kommando 2010*
* *Banditpojken* (2000)
* *Adam & Eva* (2003)
* *En brödskrivares råd till blivande författare* (2004)
* *Maffia – en brottsorganisation från födelse till fall* (2005)
* *Brännvinet, bössorna, bilan* (2005)
* *Ur min skottvinkel* &ndash; selvbiografi (2005) 

### Utgitt under pseudonymet Christian Aage
* *Italiensk öppning* (1999) 
* *Damoffer* (2000) 
* *Remi* (2000)
* *Rockad med drottning* (2001)
* *Löparna* (2002)
* *Kungen hotad* (2003)
* *Tornet* (2004)
* *Vit dam, svart dam* (2005)
* *Stjärnfall* (2006)

### Serien Rallarliv
#*Jagad på flykten* (1993)
#*Knivens egg* (1994)
#*Det brinnande hjärtat* (1993)
#*Bro till kärleken* (1994)
#*Lyckans höjd* (1995)
#*I fjällets grepp* (1995)
#*Försätta berg* (1995)
#*Djävulens lek* (1995)
#*Fri såsom vargen* (1995)
#*Stormen och rättvisan* (1995)
#*De hemlighetsfullas förbund* (1995)
#*Onda anslag* (1996)

## Referanser


## Eksterne lenker
* Kjell E. Genbergs Deckarsidor
* Författarcentrum Öst: Kjell E. Genberg
Rovtann

En **rovtann**, eller **carnassial**, er en ekstra stor kinntann som fungerer som et spesialisert kutte-/skjæreredskap hos alle rovpattedyr, som har ett par i overkjeven og ett par i underkjeven. I overkjeven utgjør rovtennene siste forjeksel i hver kjevehalvdel, mens de i underkjeven utgjør første jeksel i hver kjevehalvdel.

Hos rovdyrene er fire av kinntennene utformet slik at de danner et nærmest perfekt kutte-/skjæreredskap. Tannkronen har høye skarpe spisser som gjør det enkelt for disse dyra å kutte opp kjøtt og sener i passe store biter.

Bare rovpattedyrene har virkelige rovtenner der siste forjeksel og første jeksel utgjør kuttflatene. Andre grupper kan også kan ha tegn som peker mot en fjern fortid der rovtenner kan ha spilt en rolle for tannsettet. Rovtennene kan i større og mindre grad være godt eller dårlig utviklet hos forskjellige arter. For eksempel regner man at bjørner har dårlig utviklede rovtenner sammenlignet med andre rovdyr. Likeledes har tamhunden i betydelig grad degenererte rovtenner i forhold til ville hundedyr. Slik degenerering har trolig sammenheng med kostholdsvaner gjennom utallige generasjoner.

## Se også
* Hoggtann
* Støttann
* Fortann
* Hjørnetann
* Forjeksel
* Jeksel
Grunde Vegard

**Grunde Johan Schach Vegard** (født 30. april 1933 i Tønsberg) er en norsk stuper og trener.

Grunde Vegard vokste opp i Tønsberg i Vestfold, der han stupte for Stupklubben Spinn, og Tønsberg Svømmeklubb fram til 1970-årene. Han ble senere utnevnt til æresmedlem av Tønsberg Svømmeklubb.

I årene 1956 til 1972 tok han 14 NM-titler utendørs (derav 5 i sviktstup, 8 i tårnstup og en i kombinert stup), og 11 NM-titler innendørs (derav 7 i sviktstup og 4 i tårnstup).

Grunde Vegard var internasjonal stupdommer, og også trener for blant annet sin sønn Jon Grunde Vegard, som per 2007 er Norges mestvinnende stuper med 68 norske mesterskapstitler for senior og 8 for junior. Grunde er en av to norske trenere som har trent frem flere  enn en stuper til deltakelse i OL.  For Vegard sin del gjelder dette Roar Løken i 1968 (Mexico by) og 1972 (München) og Tine Tollan og Jon Grunde Vegard i 1984 (Los Angeles).

Grunde er fortsatt (pr. november 2009) aktiv stuper selv og har i over 20 år deltatt i EM og VM i Master over hele verden.  Det er sjelden han kommer hjem fra et mesterskap med mindre enn 3 medaljer fra de 3 øvelsene 1m, 3m og tårn.

## Referanser
Brumunddalssandstein

**Brumunddalssandstein** er en 800 meter tykk lagpakke av rød og gul sandstein og tynne lag av leirstein og kalkstein som finnes i Brumunddal i Oslofeltet. Sedimentene ble avsatt under ørkenforhold i begynnelsen av permtiden.

## Referanser